HTC eier brukernes videoer
Fotograf Eirik Helland Urke, som til daglig jobber for TVNorge, er svært erfaren innen foto- og videotjenester og ny teknologi. Urke har testet HTCs nye telefon One X og skrevet en utførlig anmeldelse på sin blogg. I den sammenheng har han også lest lisensvilkårene nøye. Og vilkårene for appen «filmredigering», som følger med telefonen, overrasket han kraftig. - Drøy brukeravtale: HTC kan bruke MINE redigerte videoer kommersielt. Selv kan jeg KUN bruke dem privat, skrev han på Twitter. For det er åpenbart kreative sjeler hos HTC, og ikke bare i designavdelingen. Deres juridiske hoder har vist at de kan klinke til med kreative løsninger for å bidra til økte inntekter i det konkurranseutsatte smartmobilmarkedet. De har utformet en særdeles streng brukeravtale for filmredigeringsappen som leveres med den nye One X.Helland Urke sier til Computerworld at han er mildt sagt forundret over HTCs strenge brukervilkår. I brukerlisensavtalen for appen krever nemlig HTC at brukerne ikke får lov til å kapitalisere på sine egne film- og videoer laget med appen. I klartekst betyr det at du ikke får lov å tjene penger på ditt egenproduserte innhold, og at du bare får lov å vise dine kreasjoner i privat sammenheng.- Slik jeg forstår det, fremstår lisensavtalen slik at HTC krever rettigheter til noe jeg har laget, uten noen form for kompensasjon, sier Urke til Computerworld. Urkes daglige arbeid involverer salg av både bilder og videoer til diverse bruk i ulike sammenhenger, og han mener det i praksis vil være umulig for ham å skulle bruke HTCs program i sitt arbeid. Han ønsker ikke å spekulere i HTCs motiver for de restriktive brukervilkårene. Det har ikke lyktes Computerworld å få noen fra HTC til å uttales seg om saken, verken i Norge eller ved HTC Nordics hovedkvarter i Danmark, ut over et svar på epost der HTCs direktør i Danmark tidligere i uka sa de undersøker saken, og vil svare på Computerworlds spørsmål så fort de vet mer.
HTCs brukeravtale nekter Eirik Urke å bruke videoprogramvaren profesjonelt. Men HTC krever full råderett over filmer brukerne lager.